Ben Hur - Wallace, Lewis, 1827-1905; Filo, Adolf (Bratislava Tatran, 1969)
JEDEN Z NAJLEPŠÍCH A NAJÚSPEŠNEJŠÍCH HISTORICKÝCH ROMÁNOV VŠETKÝCH ČIAS Rozsiahle koncipovaný historický román sa odohráva v Jeruzaleme podrobenom Rimanmi v čase vzniku kresťanstva. Ben Hur je vzdelaný a mierumilovný syn významnej židovskej rodiny, z bohatého kniežacieho rodu v Jeruzaleme, ktorého osud sa prelína s osudom Ježiša Krista. Za domnelý útok na predstaviteľa rímskej moci ho Messala, priateľ z detstva, nespravodlivo obviní z vraždy. Je doživotne odsúdený na galeje. Jeho matku a sestru zaživa pohltí väzenie, odkiaľ sa už nemajú nikdy vrátiť. V námornej bitke, ktorá sa strhne medzi rímskou flotilou a pirátmi, Ben Hur zachráni život svojmu veliteľovi Quintovi Arriovi. Ten mu z vďačnosti daruje slobodu, adoptuje ho a dožičí mu rímske vzdelanie aj vojenský výcvik. Ben Hura to však ťahá do vlasti, zároveň v ňom dozrieva myšlienka odplaty za všetky príkoria, ktorými musel prejsť. Počas slávnostných hier v Antiochii sa dozvie, že jeho úhlavný nepriateľ Messala súťaží v pretekoch štvorzáprahov. Ben Hur využije príležitosť, aby si s ním v dramatickom súboji zmeral sily a dokázal, že pravda a víťazstvo stoja na jeho strane. Život Ben Hura sa odvíja paralelne so životom Ježiša. Postupne si osvojuje idey Kristovho učenia, medzi ktoré patrí láska a odpúšťanie. Ben Hur bol najpredávanejším románom 19. a začiatku 20. storočia v USA (prvý raz vyšiel roku 1880). Na prvej priečke rebríčka amerických bestsellerov zostal až do roku 1936, keď ho predbehol román M. Mitchellovej Odviate vetrom. Román bol viackrát sfilmovaný, jeho najslávnejšia verzia bol veľkofilm Ben Hur z roku 1959 s Charltonom Hestonom v hlavnej úlohe. Film získal roku 1960 maximálny počet 11 Oscarov vo všetkých kategóriách. Tento úspech dosiahol neskôr len Titanic (1997) a tretí diel Pána prsteňov (2003).
Keywords: anglická literatúra; historické romány